Atât de mare a fost mândria autorităţilor din Vela, judeţul Dolj, că vor asfalta un drum, încât au ridicat o cruce în cinstea modernizării. Doar că, până a fost gata crucea, s-au terminat şi banii pentru lucrări. Ca un făcut, asfaltul s-a oprit la câţiva metri înaintea monumentului. Sătenii care l-au ridicat sunt supăraţi acum nu doar că nu li s-a asfaltat tot drumul, ci şi că pe cruce sunt trecuţi doar consilierii locali.

Nelu, localnic: În cinstea asfaltului, nu ştiu ce scrie pe el.

Reporter: Aţi fost când l-au sfinţit?

Nelu, localnic: Da, eu l-am lucrat.

Nelu este unul dintre asistaţii sociali care au lucrat la monumentul ridicat în cinstea asfaltării drumului comunal 63, între Râpa Roșie şi Știubei. E mândru de munca sa, dar e supărat că edilii nu i-au recunoscut contribuţia.

Nelu, localnic: Ne-am certat pe el. Executat de familia Cruceru. Păi ce? Familia Cruceru îl făcuse cu banii lor?

Reporter: Păi şi cine s-a supărat?

Nelu, localnic: Eu şi ceilalţi care am mai lucrat aici. Trebuia să ne pună pe noi care am lucrat.

Deşi primarul, viceprimarul şi consilierii locali şi-au trecut numele pe monument, mai marii spun că nu a fost ridicat pentru fala autorităţilor locale. Ci pentru localnici.

Alex Voinea, viceprimar: Decizia a fost şi a consilierilor locali şi a oamenilor din sat. Au fost foarte bucuroşi că s-a asfaltat drumul...

Reporter: Am văzut că în sat nu este asfalt, doar până la intrare.

Alex Voinea, viceprimar: Da, până jos în sat în continuare nu am putut să continuăm că ăştia au fost banii alocaţi.

Deşi de asfaltare n-au prea avut noroc, localnicii din Ştiubei sunt mândri de monumentul lor.

Mai sunt alţi 5 kilometri din satul Ştiubei de pământ, însă nu mai sunt fonduri. Până acum, în drumul comunal au fost învestie 8,3 milioane de lei.